text: Tyve er gået efter designer-stole ved tre indbrud
  20 juli 2015 kl. 04.39
  Ved indbrud i Ribe, Esbjerg og Aabenraa er der stjålet 23 designerstole i weekenden. Det er især Arne Jacobsens 7'er-stole, tyvene er gået efter.
  - Vi ved ikke, om der er sammenhæng, siger vagtchefen hos Syd- og Sønderjyllands Politi til TV SYD mandag morgen. I mange tilfælde er det jo bestillingsvarer, som bliver stjålet, så det kan da være, at de samme tyve har været på spil flere steder.
  På Seminarievej i Ribe er der stjålet seks 7'erstole i sort læder. Plus en stol, der ligner Ægget, med en sort skammel. Der er dog tale om kopier. Tyveriet blev opdaget søndag ved middagstid. Det er sket siden fredag aften.
  På Grundvigs Alle i Esbjerg er der i perioden fra tirsdag til søndag middag stjålet fire styk 7'er-stole.
  Og i Aabenraa - på Forst Alle - er der fra lørdag eftermiddag til søndag formiddag stjålet seks Arne Jacobsen spise-stole og seks Wegner stole.
  Som vagtchefen siger, så er der ofte tale om bestillings-arbejde. Men politiet advarer alligevel mod at lade sig friste af gode tilbud på designer-stolene. "Hæleri holder tyvene i gang", som politiet skriver på Twitter.
  Også ved indbrud i Aabenraa og Esbjerg er der stjålet designermøbler. Pas på hvad du køber - hæleri holder indbrudstyvene i gang #politidk
  
  Ved indbrud i weekenden på Seminarievej i Ribe er der stjålet designermøbler. Har du oplysninger så ring 114. #politidk
  
  